b'\n_START_ARTICLE_\nMisiunea Capricorn Unu\n_START_SECTION_\nPovestea\n_START_PARAGRAPH_\n\xc3\x8entr-o perioad\xc4\x83 de timp nedeterminat\xc4\x83, nava spa\xc8\x9bial\xc4\x83 Capricorn One se afl\xc4\x83 pe rampa de lansare, fiind prima misiune cu echipaj uman spre Marte. Autorit\xc4\x83\xc8\x9bile NASA, inclusiv Dr. James Kelloway (Hal Holbrook), \xc3\xae\xc8\x99i dau seama c\xc4\x83 un defect la sistemul de sus\xc8\x9binere a vie\xc8\x9bii va ucide astronau\xc8\x9bii \xc3\xaen timpul zborului. Cum programul spa\xc8\x9bial cu echipaj are nevoie de un succes pentru a putea continua, ei decid s\xc4\x83 falsifice aterizarea, mai degrab\xc4\x83 dec\xc3\xa2t s\xc4\x83 anuleze misiunea._NEWLINE_Cu c\xc3\xa2teva minute \xc3\xaenainte de lansare, echipajul dezorientat format din colonelul Charles Brubaker (James Brolin), locotenent-colonelul Peter Willis (Sam Waterston) \xc8\x99i comandantul John Walker (O. J. Simpson) sunt sco\xc8\x99i din Capricorn One \xc8\x99i transporta\xc8\x9bi cu avionul la o baz\xc4\x83 militar\xc4\x83 abandonat\xc4\x83 din de\xc8\x99ert. Continu\xc4\x83 procedurile standard de lansare, dar publicul nu \xc8\x99tie c\xc4\x83 nava este goal\xc4\x83. La baza secret\xc4\x83, astronau\xc8\x9bii sunt informa\xc8\x9bi c\xc4\x83 vor ajuta la realizarea unui film fals despre a\xc8\x99a-zisul lor zbor c\xc4\x83tre Marte \xc8\x99i c\xc4\x83 este de datoria lor patriotic\xc4\x83 s\xc4\x83 participe de dragul moralului na\xc8\x9bional \xc8\x99i prestigiului. Ini\xc8\x9bial ei refuz\xc4\x83, dar Kelloway \xc3\xaei amenin\xc8\x9b\xc4\x83 c\xc4\x83 familiile lor vor p\xc4\x83\xc8\x9bi ceva dac\xc4\x83 nu coopereaz\xc4\x83._NEWLINE_Astronau\xc8\x9bii r\xc4\x83m\xc3\xa2n \xc3\xaen captivitate \xc3\xaen timpul zborului \xc8\x99i este filmat\xc4\x83 aterizarea (amartizarea) pe Marte \xc3\xaentr-un studio aflat \xc3\xaen baz\xc4\x83. Conspira\xc8\x9bia este cunoscut\xc4\x83 doar de c\xc3\xa2\xc8\x9biva func\xc8\x9bionari, printre care tehnicianul Elliot Whitter (Robert Walden) cel care controleaz\xc4\x83 de la sol transmisiile echipajului \xc8\x99i datele de telemetrie primite de la nava spatiala pe care le mixeaz\xc4\x83. Whitter dispare misterios \xc3\xaenainte de a putea s\xc4\x83 spun\xc4\x83 mai multe jurnalistului \xc8\x99i prietenului s\xc4\x83u Robert Caulfield (Elliott Gould). Caulfield descoper\xc4\x83 c\xc4\x83 toate dovezile privind existen\xc8\x9ba prietenului s\xc4\x83u au fost \xc8\x99terse astfel \xc3\xaenc\xc3\xa2t \xc3\xaencepe o misiune de investigare, supravie\xc8\x9buind mai multor atacuri \xc3\xaempotriva lui \xc3\xaensu\xc8\x99i \xc8\x99i \xc3\xaempotriva reputa\xc8\x9biei sale.  _NEWLINE_La \xc3\xaentoarcerea \xc3\xaen atmosfera P\xc4\x83m\xc3\xa2ntului, nava spa\xc8\x9bial\xc4\x83 goal\xc4\x83 ia foc pe nea\xc8\x99teptate din cauza unui scut termic defect. Astronau\xc8\x9bii \xc3\xae\xc8\x99i dau seama c\xc4\x83 acum vor fi \xc8\x9binu\xc8\x9bi captivi toat\xc4\x83 via\xc8\x9ba \xc8\x99i evadeaz\xc4\x83. Ei r\xc4\x83t\xc4\x83cesc prin de\xc8\x99ert \xc3\xaencerc\xc3\xa2nd s\xc4\x83 se \xc3\xaentoarc\xc4\x83 la civiliza\xc8\x9bie. \xc3\x8en acest timp ei sunt urm\xc4\x83ri\xc8\x9bi de o pereche de elicoptere negre. Brubaker este singurul care nu este prins._NEWLINE_Investiga\xc8\x9bia lui Caulfield \xc3\xael duce \xc3\xaen de\xc8\x99ert, unde g\xc4\x83se\xc8\x99te baza militar\xc4\x83. Cu ajutorul pilotului Albain (Telly Savalas), el \xc3\xael salveaz\xc4\x83 pe Brubaker \xc3\xaenainte ca oamenii din elicopterele s\xc4\x83-l prind\xc4\x83 sau s\xc4\x83-l ucid\xc4\x83._NEWLINE_Filmul se \xc3\xaencheie cu Caulfield \xc8\x99i Brubaker care relateaz\xc4\x83 \xc3\xaentreaga conspira\xc8\x9bie \xc3\xaen fa\xc8\x9ba camerelor de televiziune \xc8\x99i a zeci de martori.\n_START_SECTION_\nInfluen\xc8\x9be\n_START_PARAGRAPH_\nDou\xc4\x83 romane au fost scrise pe baza acestui film de c\xc4\x83tre doi scriitori diferi\xc8\x9bi.  Ken Follett (sub pseudonimul Bernard L. Ross) a publicat \xc3\xaen Marea Britanie, o alt\xc4\x83 lucrare a fost scris\xc4\x83 de Ron Goulart \xc8\x99i publicat\xc4\x83 \xc3\xaen Statele Unite.'